Ezekiel Kemboi 2013. aasta MM-il Moskvas
**Ezekiel Kemboi Cheboi** (sündinud 25. mail 1982 Matiras Keenias) on 3000 m takistusjooksja, kahekordne olümpiavõitja ja neljakordne maailmameister.

Jooksutreeninguid alustas Kemboi suhteliselt hilja. Kooli ajal harrastas ta jalgpalli ja tegeles näitlemisega. Jooksutreeninguid hakkas tegema pärast kooli lõpetamist iseseisvalt ja siirdus takistusjooksjaks, kus tema innustajateks olid samast kohast pärit Moses Kiptanui ja William Mutwol. 2001. aasta aprillis osales ta 3000 m takistusjooksu võistlustel ja võitis jooksu ajaga 8.56. Tulemus hakkas silma Keenia koondise treenerile Paul Erengile, kes kutsus Kemboi kohe äsja valminud kõrgmäestiku treeningukeskusse harjutama.

Kemboi kirjutas mitmele Euroopa mänedžerile, kellest vastas vaid Enrico Dionisi. 2001. aasta mais käis Kemboi Euroopas jooksmas, kus ta kahe nädala jooksul võistles viis korda ja nihutas isikliku rekordi 8.23,66-le. Keenia koondise katsevõistlustel 2001. aasta Aafrika noorte meistrivõistluste eel sai ta teise koha Mike Kipyego järel, kuid tuli Mauritiusel peetud võistlustel siiski Aafrika noorte meistriks ajaga 8.39,80. 

2002. aasta Rahvaste Ühenduse mängudel Manchesteris sai Kemboi teise koha Stephen Cherono (hiljem Saif Saeed Shaheen) järel ja Aafrika meistrivõistlustel tuli ta neljandaks.

2003. aasta maailmameistrivõistlustel Pariisis pidas Ezekiel Kemboi Cheboi maha kõva võitluse esikoha pärast endise meeskonnakaaslase, Katari siirdunud Saif Saeed Shaheeni vastu, kus tal tuli finišis lõpuks alla jääda 0,72 sekundiga.

2004. aasta olümpiamängudel Ateenas oli Kemboi suursoosik, kui Keenia Olümpiakomitee ei andnud järele Katari siirdunud Shaheeni osalemise võimalusele, mis keelab kodakondsust vahetanud sportlasel võistlemise olümpiamängudel kolme aasta jooksul. Ateena OM-il möödus 3000 m takistusjooksu finaal ootuspäraselt Keenia sportlaste dikteerimisel ja lõpuks Kemboi võitis meeskonnakaaslast Brimin Kiprop Kiprutot finišis 0,3 sekundiga. Keeniale kindlustas kolmikvõidu Paul Kipsiele Koech.

2005. aasta MM-il Helsingis pidas Kemboi jälle maha tugeva võitluse esikoha pärast Shaheeniga, kuid pidi lõpuks ikkagi leppima hõbemedaliga. 2007. aasta MM-il Osakas sai ta kolmanda maailmameistrivõistluste hõbemedali järjest, kui jäi tookord alla koondisekaaslasele Brimin Kiprop Kiprutole. 2008. aasta OM-il Pekingis sai Kemboi 3000 m takistusjooksus seitsmenda koha.

Berliinis peetud 2009. aasta MM-il tuli Kemboi lõpuks maailmameistriks. Tema võidutulemus 8.00,43 oli uus maailmameistrivõistluste rekord.

Pärast 2009. aastat on ta tulnud maailmameistriks veel kolmel korral

2012. aasta suveolümpiamängudel Londonis tuli ta ajaga 8.18,5 6 teist korda olümpiavõitjaks. 2016. aasta suveolümpiamängudel Rio de Janeiros lõpetas finaali küll kolmandana, kuid hiljem diskvalifitseeriti.

Saavutused
----------

Ezekiel Kemboi 2009. aasta MM-il Berliinis
###  Olümpiamängudel

* 2004 Kreeka Ateenas
	+ **olümpiavõitja** 3000 m takistusjooksus **8.05,81**
* 2012 Suurbritannia Londonis
	+ **olümpiavõitja** 3000 m takistusjooksus **8.18,56**

### Maailmameistrivõistlustel

* 2003 Prantsusmaa Pariisis
	+ Hõbe hõbemedal 3000 m takistusjooksus **8.04,39**
* 2005 Soome Helsingi
	+ Hõbe hõbemedal 3000 m takistusjooksus **8.14,95**
* 2007 Jaapan Osakas
	+ Hõbe hõbemedal 3000 m takistusjooksus **8.16,94**
* 2009 Saksamaa Berliinis
	+ Kuld **maailmameister** 3000 m takistusjooksus **8.00,43**
* 2011 Lõuna-Korea Taegus
	+ Kuld **maailmameister** 3000 m takistusjooksus **8.14,85**
* 2013 Venemaa Moskvas
	+ Kuld **maailmameister** 3000 m takistusjooksus **8.06,01**
* 2015 Hiina Pekingis
	+ Kuld **maailmameister** 3000 m takistusjooksus **8.11,28**

Isiklikud rekordid
------------------

| Ala | Tulemus | Aeg | Koht |
| --- | --- | --- | --- |
| 3000 m jooks | **7.44,24** | 9. september 2012 | Rieti |
| 3000 m takistusjooks | **7.55,76** | 22. juuli 2011 | Monaco |

Viited
------

1. ↑  "Kemboi disqualified from steeplechase, Mekhissi takes bronze". Daily Mail. 17. august 2016. Vaadatud 18.08.2016

Välislingid
-----------

* Ezekiel Kemboi Rahvusvahelise Kergejõustikuliidu kodulehel Muuda Vikiandmetes

| * v
* r
Meeste 3000 m takistusjooksu olümpiavõitjad |
| --- |
| 
1900 (2500 m): George Orton •  1900 (4000 m): John Rimmer •  1904 (2590 m): Jim Lightbody •  1908 (3200 m): Arthur Russell •  1920: Percy Hodge •  1924: Ville Ritola •  1928: Toivo Loukola •  1932 (3460 m): Volmari Iso-Hollo •  1936: Volmari Iso-Hollo •  1948: Tore Sjöstrand •  1952: Horace Ashenfelter •  1956: Chris Brasher •  1960: Zdzisław Krzyszkowiak •  1964: Gaston Roelants •  1968: Amos Biwott •  1972: Kipchoge Keino •  1976: Anders Gärderud •  1980: Bronisław Malinowski •  1984: Julius Korir •  1988: Julius Kariuki •  1992: Matthew Birir •  1996: Joseph Keter •  2000: Reuben Kosgei •  2004: Ezekiel Kemboi •  2008: Brimin Kipruto •  2012: Ezekiel Kemboi •  2016: Conseslus Kipruto •  2020: Soufiane El Bakkali |

| * v
* r
Meeste 3000 meetri takistusjooksu maailmameistrid |
| --- |
| 

* 1983: Patriz Ilg
* 1987: Francesco Panetta
* 1991: Moses Kiptanui
* 1993: Moses Kiptanui
* 1995: Moses Kiptanui
* 1997: Wilson Boit Kipketer
* 1999: Christopher Koskei
* 2001: Reuben Kosgei
* 2003: Saif Saaeed Shaheen
* 2005: Saif Saaeed Shaheen
* 2007: Brimin Kipruto
* 2009: Ezekiel Kemboi
* 2011: Ezekiel Kemboi
* 2013: Ezekiel Kemboi
* 2015: Ezekiel Kemboi
* 2017: Conseslus Kipruto
* 2019: Conseslus Kipruto
* 2022: Soufiane El Bakkali

 |